KEX ชูกลยุทธ์ “ราคาเชิงรุก” ดันยอดขนส่งปี 65 โต 30%
KEX ชูกลยุทธ์ “ราคาเชิงรุก” เพื่อขยายฐานความเป็นผู้นำของตลาดขนส่งพัสดุด่วน ดันยอดขนส่งปี 65 โตกว่า 30% และตั้งเป้าลดต้นทุนต่อหน่วยลงประมาณ 20%
24 เม.ย. 2565

นายอิศรินทร์ ภัทรมัย ประธานเจ้าหน้าที่บริหารสายงานการลงทุน บริษัท เคอรี่ เอ็กซ์เพรส (ประเทศไทย) จำกัด (มหาชน) หรือ KEX เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 18 ก.พ.2565 ว่า บริษัทฯ มีปริมาณการจัดส่งพัสดุสูงสุดในปี 2564 หรือเติบโต 30% จากปีก่อน และรายได้รวมเท่ากับ 1.88 หมื่นล้านบาท ปรับตัวลงเล็กน้อยจากปีก่อนหน้าที่ 1.89 หมื่นล้านบาท หรือเพียง 0.50% สอดคล้องกับรายได้จากลูกค้าทุกประเภททั้ง B2B, B2C และ C2C ไม่มีการเปลี่ยนแปลงอย่างมีนัยสำคัญ โดยเป็นผลมาจากการดำเนินกลยุทธ์ด้านราคาเชิงรุก โดยการรุกเข้าสู่ตลาดการจัดส่งพัสดุราคาประหยัดและกลุ่มผู้ขายบนสังคมโซเชียลต่างๆ แม้กำลังซื้อของผู้บริโภคจะยังคงอ่อนตัวและเกิดกำรชะงักตัวของกำรเติบโตของตลำดอีคอมเมิร์ซ (E-commerce) และโซเชียลคอมเมิร์ซ (Social commerce)
ส่วนภาพรวมในปี 2565 บริษัทฯ ยังคงดำเนินงานตามกลยุทธ์ “ราคาเชิงรุก” อย่างต่อเนื่อง เพื่อขยายฐานความเป็นผู้นำของตลาดขนส่งพัสดุด่วน โดยตั้งเป้าเพิ่มปริมาณการจัดส่งพัสดุด่วนทั้งปีเติบโตไม่ต่ำกว่า 30% และตั้งเป้าว่าจะสามารถลดต้นทุนต่อหน่วยลงประมาณ 20%
อย่างไรก็ดีในช่วงไตรมาส 1/2565 ถึงไตรมาส 2/2565 คาดว่าผลงานจะทยอยฟื้นตัวดีขึ้นเมื่อเทียบกับช่วงไตรมาส 4/2564 ที่บริษัทฯ มองว่าเป็นจุดต่ำสุดไปแล้ว และจะสามารถเติบโตขึ้นอย่างโดดเด่นได้ในช่วงครึ่งหลังปี 2565
นอกจากนั้นบริษัทฯ ยังคงมองหาโอกาสในการร่วมกับพันธมิตรเพิ่มเติม เพื่อขยาย Ecosystem ร่วมมือในการสร้างซินเนอร์ยี่เพื่อลดต้นทุน เพิ่มเดินหน้าขยายตลาดลูกค้า C2C มากขึ้น ตลอดจนขยายฐานบริการ KERRY COOL ซึ่งได้เริ่มให้บริการบางส่วนไปบ้างแล้วและได้รับความสนใจจากลูกค้าเป็นอย่างมาก ทั้งนี้จะเปิดให้บริการแบบเต็มรูปแบบช่วงปลายไตรมาส 1/2565 หรือต้นไตรมาส 2/2565 ส่วนบริการ KERRY XL ซึ่งบริษัทฯ ได้ร่วมมือกับบริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC คาดว่าจะสามารถเริ่มให้บริการได้กลางปี 2565 โดยตั้งเป้าว่าในปี 2565 บริษัทฯ จะมีรายได้จากกลุ่มธุรกิจใหม่ราว 5-10%